Ο **βιοσυντονισμός** είναι μία ψευδοεπιστημονική μέθοδος η οποία ισχυρίζεται ότι θεραπεύει τον ασθενή μέσω συχνοτήτων του ίδιου. Έχει αναγνωριστεί στην Ελλάδα ως μέρος της εναλλακτικής ιατρικής με υπουργική απόφαση, όπου διευκρινίζεται ωστόσο ότι δεν τεκμηριώνεται επιστημονικά η αποτελεσματικότητα της μεθόδου ούτε ως διαγνωστική μέθοδος με τον όρο που χρησιμοποιείται από τη συμβατική κλασσική ιατρική, και ότι η αναγνώριση της ύπαρξης της τεχνολογίας δεν συνεπάγεται και αποδοχή της εφαρμογής της. 

Ο Βιοσυντονισμός απορρίπτεται ως πραγματική μέθοδος θεραπείας από την επιστημονική κοινότητα, που την κατατάσσει στην κατηγορία της ψευδοεπιστήμης. Μέσω μιας γλώσσας που χαρακτηρίζεται από καθαρότητα και σαφήνεια, καθώς και την κατάλληλη επικοινωνιακή πολιτική, ο Βιοσυντονισμός συσκοτίζει σημαντικά επιστημονικά ζητήματα, παρουσιάζοντας, με πειστικό τρόπο, ανοησίες ως επιστημονική αλήθεια, παραπλανώντας ασθενείς, ενδεχομένως και με κίνδύνους για την υγεία τους.

Ιστορία και μέθοδος
-------------------

Η διαδικασία του βιοσυντονισμού εφευρέθηκε στη Γερμανία το 1977 από τον Franz Morell και τον γαμπρό του, τον μηχανικό Erich Rasche. Αρχικά την προώθησαν ως "Θεραπεία MORA", από τα MOrell και RAsche. Ορισμένες από τις συσκευές που χρησιμοποιούνται στη θεραπεία περιέχουν ένα ηλεκτρονικό κύκλωμα, το οποίο μετράει την ηλεκτρική αντίσταση του δέρματος. Η λειτουργία τους είναι παρόμοια με το "ελεκτροψυχόμετρο" της Σαϊεντολογίας, το οποίο οι δημιουργοί του Βιοσυντονισμού προσπάθησαν να βελτιώσουν, αφού ο Franz Morell ήταν επηρεασμένος από τη Σαϊεντολογία. Έπειτα ο Brugermann, ο οποίος ήταν βοηθός του Morell, τροποποίησε αυτή τη συσκευή. Η νέα συσκευή που κατασκεύασε πρόσφερε, σύμφωνα με τους θεραπευτές, τη δυνατότητα μείωσης ή αύξησης της έντασης εκπομπής των συχνοτήτων, προκειμένου να υπάρχει μεγαλύτερη αποτελεσματικότητα στις θεραπείες. 

Οι θεραπευτές που χρησιμοποιούν αυτή τη μέθοδο ισχυρίζονται ότι μπορούν να ανιχνεύσουν μια ποικιλία από ασθένειες και εθισμoύς. Ορισμένοι, επίσης, ισχυρίζονται ότι μπορούν να τις θεραπεύσουν, με τη βοήθεια αυτής της διαδικασίας, χωρίς τη χρήση φαρμάκων, προκαλώντας αλλαγές του "βιοσυντονισμού" στα κύτταρα και αντιστρέφοντας την αλλαγή που προκάλεσε η ασθένεια. Αυτές οι συσκευές λέγεται ότι έχουν τη δυνατότητα να απομονώνουν και να εντοπίζουν τις αντιδράσεις των παθογόνων μικροοργανισμών από την πληθώρα των σημάτων, τους οποίους η συσκευή δέχεται μέσω των ηλεκτροδίων της. Σύμφωνα με τους θεραπευτές, η διοχέτευση των μετασχηματισμένων σημάτων, μέσω των ιδίων ηλεκτροδίων, παράγει θεραπευτικά σήματα.

Σύμφωνα με  τον εναλλακτικό θεραπευτή Sağlam, η βιοσυντονιστική μέθοδος επιτυγχάνει τα εξής:

* Εντοπισμό όλων των λανθανουσών συχνοτήτων
* Εντοπισμό όλων των παθογόνων μικροοργανισμών από τη δική τους μοναδική ιδιοσυχνότητα
* Επαναφορά των λανθασμένων συχνοτήτων στις φυσιολογικές τιμές
* Πρόκληση της καταστροφής των παθογόνων μικροοργανισμών

Τα μόρια του κάθε ζωντανού οργανισμού εκπέμπουν και λαμβάνουν ηλεκτρομαγνητικά σήματα. Αυτό σημαίνει ότι τα όργανα δημιουργούν ένα ηλεκτρομαγνητικό πεδίο εκλύοντας ενέργεια η οποία εκφράζεται με παλμικούς κραδασμούς (ταλαντώσεις). Οι ταλαντώσεις του κάθε οργάνου συνδέονται με τα υπόλοιπα δημιουργώντας ένα ενιαίο σύνολο, το συνολικό φάσμα συχνοτήτων του οργανισμού.

Όταν κάποιο παράσιτο εισέλθει στον οργανισμό, θεωρείται πως διαταράσσεται όλο το ηλεκτρομαγνητικό πεδίο του οργανισμού, εφόσον οι δονήσεις ενός υγιούς οργανισμού διαφέρουν από τις δονήσεις ενός ασθενούς. Με τη χρήση των συσκευών βιοσυντονισμού, που κάνουν βιοενεργειακή μέτρηση, εντοπίζονται οι συχνότητες των παθογόνων μικροοργανισμών και στη συνέχεια παράγονται συχνότητες ακριβώς αντίθετες από αυτές. Αυτή η διαδικασία προκαλεί την καταστροφή των παθογενών μικροοργανισμών. Ο οργανισμός θεωρείται πως αντιδρά άμεσα σε αυτές τις ηλεκτρομαγνητικές δονήσεις, ξεκινώντας μία διαδικασία αυτοίασης, επανακτώντας τον έλεγχο στους μηχανισμούς ρύθμισης, αυτοθεραπείας και αποτοξίνωσης, με αποτέλεσμα την επαναφορά του στην ιδανική συχνότητα. Ωστόσο, εξειδικευμένες μελέτες έδειξαν ότι αυτές οι θεωρίες δεν επιβεβαιώνονται στην πράξη. Επιπλέον, κρίνονται επιβλαβείς και εξοβελιστέες από τη σύγχρονη ιατρική πρακτική, διότι οι ασθενείς φορτώνονται με το «μεγάλο κόστος» των «ψεύτικων υποσχέσεων», εκ μέρους των εναλλακτικών θεραπευτών της βιοσυντονιστικής μεθόδου.

Επιστημονική κριτική
--------------------

Λόγω έλλειψης οποιασδήποτε επιστημονικής εξήγησης του τρόπου λειτουργίας της θεραπείας με τη μέθοδο του βιοσυντονισμού, οι ερευνητές κατατάσσουν αυτή τη διαδικασία στην κατηγορία της ψευδοεπιστήμης. Επιστημονικές μελέτες δεν έχουν παρουσιάσει αποτελέσματα που ξεπερνάνε αυτά των εικονικών φαρμάκων (placebo).

Έχουν καταγραφεί περιπτώσεις ηλεκτρονικής απάτης, όπου ο θεραπευτής έκανε ψευδείς ισχυρισμούς ότι είχε τη δυνατότητα να θεραπεύσει τον καρκίνο, και ότι οι πελάτες του δεν είχαν ανάγκη να υποστούν χημειοθεραπεία ή εγχειρήσεις που συνιστούσαν πτυχιούχοι γιατροί, ενώ αυτές οι πρακτικές θα μπορούσαν να τους σώσουν τη ζωή. Ο Μπεν Γκόλντεϊκρ (Ben Goldacre) σατίρισε το BBC όταν εκείνο παρουσίασε ως γεγονός τους ισχυρισμούς μιας κλινικής ότι η αυτή η θεραπεία είχε τη δυνατότητα να αποτρέψει το 70% των πελατών της από το κάπνισμα, δηλαδή αποτέλεσμα καλύτερο από οποιαδήποτε συμβατική μέθοδο απεξάρτησης.

Στις Ηνωμένες Πολιτείες της Αμερικής ο οργανισμός ελέγχου τροφίμων και φαρμάκων (U.S. Food and Drug Administration (FDA)) ταξινομεί "συσκευές που χρησιμοποιούν μέτρηση αντίστασης για τη διάγνωση και θεραπεία διαφόρων ασθενειών" ως "Class III" συσκευές, για τις οποίες απαιτείται η έγκριση της FDA προκειμένου να ξεκινήσει η εμπορική προώθησή τους. Ο FDA έχει απαγορεύσει την πώληση ορισμένων από αυτές τις συσκευές στην αγορά των ΗΠΑ, και έχει ασκήσει ποινική δίωξη κατά αρκετών πωλητών ηλεκτρικών συσκευών για ψευδείς ισχυρισμούς που αφορούσαν ιατρικά οφέλη. Σύμφωνα με το Quackwatch αυτή η μέθοδος θεραπείας είναι εντελώς παράλογη και ο προτεινόμενος μηχανισμός δράσης της αδύνατος.

Παραπομπές
----------

1. ↑  «Σχετικά με τη μέθοδο βιοσυντονισμού και τις συσκευές βιοσυντονισμού - βιοανάδρασης» (PDF). Ανακτήθηκε στις 27 Ιουλίου 2017.
2. ↑  Ernst E (June 2004). «Bioresonance, a study of pseudo-scientific language». *Forsch Komplementärmed Klass Naturheilkd* **11** (3): 171–3. doi:10.1159/000079446. PMID 15249751.
3. ↑  «Scientology und die Bioresonanztherapie» [Scientology and the theory of bioresonance] (PDF). *ABI INFO* (στα Γερμανικά). Στουτγάρδη: Aktion Bildungsinformation e.V. 14 Νοεμβρίου 2003. σελ. 1. Αρχειοθετήθηκε από το πρωτότυπο (pdf) στις 17 Μαρτίου 2019. Ανακτήθηκε στις 19 Δεκεμβρίου 2017.
4. ↑  «Efficacy Study into Bioresonance Therapy». 26 Νοεμβρίου 2016. Ανακτήθηκε στις 19 Δεκεμβρίου 2017. [*νεκρός σύνδεσμος*]
5. ↑  Stephen Barrett, M.D. (6 Νοεμβρίου 2004). «BioResonance Tumor Therapy». *Quackwatch*. Ανακτήθηκε στις 19 Δεκεμβρίου 2017.
6. 1 2  Sağlam, H. (2017), «Response of Cystinosis to Frequency Therapy (Bioresonance Treatment): A Case Report», *Journal of US-China Medical Science*, τόμ. 14, σελ. 90-97.
7. ↑  De-ze, J. και L. Gang (2010), «Bioresonance hypothesis: A new mechanism on the pathogenesis of trigeminal neuralgia», *Medical Hypotheses*, 74:3, σελ. 505-507.
8. ↑  Klotter, J. (2006), «Bioresonance Therapy for Parasites». *The Examiner of Alternative Medicine*.
9. ↑  Schöni, M. H. W.H. Nikolaizik και F. Schöni-Affolter (1997), «Efficacy Trial of Bioresonance in Children with Atopic Dermatitis». *IInternational Archives of Allergy and Immunology*, 112:3, σελ. 238-246.
10. ↑  Galle M (Oct 2004). «[Bioresonance, a study of pseudo-scientific language]» (στα German). *Forsch Komplementärmed Klass Naturheilkd* **11** (5): 306; author reply 306. doi:10.1159/000082152. PMID 15580708.
11. ↑  Wüthrich B (2005). «Unproven techniques in allergy diagnosis». *J Investig Allergol Clin Immunol* **15** (2): 86–90. PMID 16047707. Αρχειοθετήθηκε από το πρωτότυπο στις 2013-05-12.. Ανακτήθηκε στις 2014-07-10.
12. ↑  Schöni MH, Nikolaizik WH, Schöni-Affolter F (Mar 1997). «Efficacy trial of bioresonance in children with atopic dermatitis». *Int Arch Allergy Immunol.* **112** (3): 238–46. doi:10.1159/000237460. PMID 9066509.
13. ↑  "BioResonance" Promoter Settles Charges
14. ↑  Who's holding a smoking gun to bioresonance?
15. ↑  Alan E. Smith (2007). «Bioresonance Therapy (BRT)». *UnBreak Your Health: The Complete Guide to Complementary & Alternative Therapies*. Loving Healing Press. σελίδες 29. ISBN 1-932690-36-0.
16. ↑  «BioResonance Therapy». Memorial Sloan-Kettering Cancer Center. 29 Μαΐου 2012. Ανακτήθηκε στις 1 Αυγούστου 2013.
17. ↑  «BioResonance Tumor Therapy». *www.quackwatch.com*. Ανακτήθηκε στις 24 Ιουλίου 2017.

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Ψευδοεπιστήμη |
| --- |
|  |
| Ορολογία | 
* Λατρεία του φορτίου
* Τσαρλατάνος
* Μανιακός
* Ακραία θεωρία
	+ Ακραίες επιστήμες
	+ Ψευδοαρχαιολογία
	+ Ψευδοϊστορία
* Επιστήμη-μαϊμού
* Παραφυσικό
* Παθολογική επιστήμη
* Ψευδοϊατρική
* Πετρέλαιο φίδι
* Απαρχαιωμένες επιστημονικές θεωρίες
* Το σύνδρομο του πραγματικού πιστού
* Επιστήμη βουντού
 |
|  |
| Παραδείγματα | 
* Φαινόμενο 2012
* Άρνηση του HIV/AIDS
* Βελονισμός
* Εναλλακτική ιατρική
* Αρχαίοι αστροναύτες
* Εφαρμοσμένη Κινησιολογία
* Αστρολογία
* Μνήμη του σώματος
* Υπόθεση Bogdanov
* Καταστροφισμός
* Χειροπρακτική
* Χρωματοθεραπεία
* Άρνηση της Κλιματικής Αλλαγής
* Θεωρία συνωμοσίας
* Άνθρωπος στη σελήνη
* Θεραπεία αλλαγής σεξουαλικού προσανατολισμού
* Επιστήμη της Δημιουργίας
* Κρυσταλλοθεραπεία
* Διανοητική
* Ραβδοσκοπία
* Ωτοκέρωση
* Θεωρία εστιακής λοίμωξης
* Άρνηση της γενοκτονίας
* Άρνηση του Ολοκαυτώματος
* Άρνηση της μικροβιακής θεωρίας
* Ομοιοπαθητική
* Ευφυής σχεδιασμός
* Θεωρία Japhetic
* Σεληνιασμός
* Λυσενκοϊσμός
* Μαγνητοθεραπεία
* θεωρία μελανίνης
* Φυσικοπαθητική
* Ναζιστική Αρχαιολογία
* Ιστορικός αναθεωρητισμός
* Κατακλυσμός Nibiru
* Αεικίνητο
* Οργόνη
* Φρενολογία
* Ανιχνευτής ψεύδους
* Ψυχοϊστορία
* Κβαντική θεραπεία
* Ρέικι
* UFOλογία
* Αμφισβήτηση της πατρότητας των έργων του Σαίξπηρ
 |
|  |
| Σχετικοί πόροι | 
* Επιτροπή Σκεπτικιστικής Έρευνας
* *Cults of Unreason*
* *Encyclopedia of Pseudoscience*
* *Fads and Fallacies in the Name of Science*
* *James Randi Educational Foundation*
* *The Ragged Edge of Science*
* *The Skeptic Encyclopedia of Pseudoscience*
* *Skeptical Inquirer*
* *The Skeptic's Dictionary*
* Snopes.com
 |
|  |
| 
Λίστα θεμάτων που χαρακτηρίζονται ως ψευδοεπιστήμη |

 |